
	Ανακοίνωση της Διεύθυνσης Κτηνιατρικής της Περιφέρειας Κεντρικής Μακεδονίας για την έναρξη του προγράμματος εμβολιασμών κατά της λύσσας των κόκκινων αλεπούδων (12/4/2023)
  Από το Τμήμα Υγείας Ζώων και Κτηνιατρικής Αντίληψης, Φαρμάκων και Εφαρμογών της Διεύθυνσης Κτηνιατρικής της Περιφέρειας Κεντρικής Μακεδονίας ανακοινώνονται τα εξής σε σχέση με την έναρξη του προγράμματος εμβολιασμών της άγριας πανίδας για την προστασία έναντι του ιού της λύσσας:
«Με στόχο τον εμβολιασμό κατά της λύσσας των κόκκινων αλεπούδων για την Άνοιξη του 2023 ενημερώνουμε ότι ξεκινούν οι πτήσεις για τη ρίψη δολωμάτων σε τμήματα των Περιφερειακών Ενοτήτων Θεσσαλονίκης, Σερρών, Ημαθίας και στις Περιφερειακές Ενότητες Κιλκίς και Πέλλας της Περιφέρειας Κεντρικής Μακεδονίας.
  Στο πλαίσιο της εφαρμογής του προγράμματος επιτήρησης και καταπολέμησης της λύσσας των ζώων στη χώρα η ρίψη των εμβολίων-δολωμάτων κατά της λύσσας θα ξεκινήσει την τρίτη εβδομάδα του Απριλίου 2023, με πιθανότερη ημερομηνία την 20η Απριλίου. Με την προϋπόθεση ότι δεν θα υπάρχουν καθυστερήσεις λόγω δυσμενών καιρικών συνθηκών (βροχοπτώσεις, ομίχλη, ισχυροί άνεμοι, χιονοπτώσεις, κλπ), η εαρινή εμβολιαστική εκστρατεία 2023 εκτιμάται ότι θα έχει ολοκληρωθεί το αργότερο μέχρι τα μέσα Μαΐου.
  Εμβολιασμός δε θα διενεργηθεί σε κατοικημένες αστικές και περιαστικές περιοχές, μεγάλα οδικά δίκτυα και λίμνες. Υπολογίζεται η διασπορά 25 δολωμάτων ανά τετραγωνικό χιλιόμετρο επιφάνειας (τουλάχιστον 20 δολώματα/km2). Η εποπτεία του προγράμματος θα διενεργείται σε καθημερινή βάση από υπαλλήλους του Τμήματος Ζωοανθρωπονόσων της Διεύθυνσης Υγείας των Ζώων της Γενικής Διεύθυνσης Κτηνιατρικής του Υπουργείου Αγροτικής Ανάπτυξης και Τροφίμων, με τη συνδρομή των αρμόδιων Κτηνιατρικών Αρχών των περιοχών όπου διενεργείται ο εμβολιασμός ή εδρεύουν οι αερολέσχες εκκίνησης των αεροσκαφών.
  Με στόχο την προστασία της Δημόσιας Υγείας και λόγω της σοβαρότητας της νόσου υπενθυμίζουμε τα μέτρα διαχείρισης των εμβολιακών δολωμάτων και παραθέτουμε σχετική φωτογραφία του εμβολιακού δολώματος:
-Να αποφεύγεται η επαφή με τα εμβόλια-δολώματα (μικροί κύβοι χρώματος λαδί-καφέ με οσμή ψαριού) και ειδικά με γυμνά χέρια. Σύμφωνα με το υπ’ αριθ. 2305/265835/25.09.2020 έγγραφο του ΥΠ.Α.Α.Τ., «το εμβολιακό δόλωμα περιέχει ζωντανό ιό ελαττωμένης λοιμογόνου δύναμης και σε περίπτωση επαφής με αυτό πρέπει να ακολουθήσει άμεσα επίσκεψη στο γιατρό» ή μονάδα υγείας.
-Σε περίπτωση που κάποιος πολίτης βρει ένα τέτοιο εμβόλιο-δόλωμα δε θα πρέπει να το ακουμπήσει ή να το πατήσει, ενώ αν χρειασθεί να το πιάσει θα πρέπει να το κάνει φορώντας γάντια μιας χρήσης ή χρησιμοποιώντας μια πλαστική σακούλα.
 -Εάν κάποιος σκύλος (κυνηγού, κτηνοτρόφου ή άλλου πολίτη) έχει προσλάβει το δόλωμα στο στόμα του, ο ιδιοκτήτης δεν θα πρέπει σε καμία περίπτωση να προσπαθήσει να το απομακρύνει, αλλά να προτρέψει το σκύλο να το αφήσει. Στην περίπτωση που ο σκύλος προσέλαβε το εμβόλιο-δόλωμα ή όταν υπάρχει η παραμικρή υποψία γι’ αυτό, ο ιδιοκτήτης θα πρέπει, φορώντας γάντια, να προσπαθήσει να πλύνει την εξωτερική επιφάνεια του στόματος του ζώου με νερό και σαπούνι. Εάν ο σκύλος καταπιεί το δόλωμα ή υπάρχει υποψία ότι το προσέλαβε, ο ιδιοκτήτης και τα μέλη της οικογένειάς του δεν θα πρέπει να έρχονται σε επαφή με το ζώο, με γυμνά χέρια, για τουλάχιστον μία ημέρα.
-Info στο www.keelpno.gr
 -Πληροφορίες για τη νόσο (τηλεοπτικά spots – video, ενημερωτικά φυλλάδια κ.τ.λ.) παρατίθενται στην ιστοσελίδα της Περιφέρειας Κεντρικής Μακεδονίας (www.pkm.gov.gr : Ενδιαφέρουν τον πολίτη → Ενημέρωση για τη Λύσσα) καθώς και στην ιστοσελίδα του ΥΠ.Α.Α.Τ. (www.minagric.gr : Πολίτης → Νοσήματα που μεταδίδονται από τα ζώα στον άνθρωπο → Λύσσα).

